मोहाली में सेना से मदद मांगी; इंडो-पाक बॉर्डर पर फैंसिंग टूटी, जालंधर में 60 गांव में बाढ़ का अलर्ट
पंजाब में बीते कल से लगातार हो रही तेज बारिश से जलभराव की स्थिति है। सड़कें तालाब बन गई हैं। मोहाली में हालात काबू से बाहर होने पर NDRF टीम बुलाई गई है। वहीं फिरोजपुर में बरसाती पानी बॉर्डर पार कर गया है।
पंजाब में कल से लगातार तेज बारिश से हालात बिगड़ने लगे हैं। बारिश की वजह से जालंधर में 60 गांवों में बाढ़ का अलर्ट जारी किया गया है। DC विशेष सारंगल ने बाढ़ संभावित इलाकों में लोगों को सुबह शाम ठीकरी पहरा लगाने के निर्देश दिए हैं।
वहीं फिरोजपुर में भारत-पाकिस्तान बॉर्डर पर फेंसिंग टूट गई। बरसाती पानी बॉर्डर पार कर गया है। वहीं रोपड़, नवांशहर और मोहाली में हालात बिगड़ने के बाद कल सभी सरकारी व प्राइवेट स्कूलों में छुट्‌टी कर दी गई है।
मोहाली में हालात बेकाबू होने लगे हैं। यहां दिन भर 6 NDRF की टीमों की मदद से रेस्क्यू ऑपरेशन चलाया गया। अब पंजाब सरकार ने आर्मी से मदद मांगी है। पंजाब सरकार के गृह सचिव ने चंडी मंदिर स्थित आर्मी की वेस्टर्न कमांड को चिट्‌ठी लिखकर राहत व बचाव में सहायता के लिए कहा है।
उधर जालंधर जिले में 50 गांव खाली कराए जा रहे हैं। बाढ़ की आशंका को देखते हुए डीसी विशेष सारंगल ने जिला प्रशासन के अधिकारियों को इसे निर्देश दिए हैं। यह गांव जालंधर जिले के शाहकोट उपमंडल के हैं।
सरकार ने फ्लड कंट्रोल रूम एक्टिव किए
पंजाब में बिगड़ते हालात को देखते हुए फ्लड कंट्रोल यूनिट एक्टिव कर दिए हैं। सरकार ने सभी जिलों के अलग-अलग हेल्पलाइन नंबर भी जारी कर दिए हैं। सभी जिलों के DC को बाढ़ से राहत व बचाव कार्य को मॉनीटर करने के लिए कहा गया है। इसके अलावा CM भगवंत मान के आदेश के बाद मंत्री और विधायक भी फील्ड में निकल आए हैं।
पंजाब में जिलावार फ्लड कंट्रोल रूम्स के नंबर...
जानिए.. पंजाब के अलग-अलग जिलों में बारिश के हालात
लुधियाना में बारिश से जलभराव: धान बोने गए 22 लोगों का रेस्क्यू
लुधियाना में लगातार 2 दिन से हो रही बारिश से महानगर में जलभराव हो गया है। जिला प्रशासन ने माछीवाड़ा के पास सेंसोवाल खुर्द गांव से 22 लोगों (5 महिलाओं और 4 बच्चों सहित) को बचाया। वे SBS नगर में नदी के दूसरी ओर खेतों में धान बोने गए थे और पानी का स्तर बढ़ने पर फंस गए। घटना का पता चलते ही SDM कुलदीप बावा मौके पर पहुंचे। नाव की मदद से सभी का रेस्क्यू किया गया।
फिरोजपुर में पाकिस्तान में घुसा बारिश का पानी
पंजाब में मानसून पूरी तरह से सक्रिय है। मूसलाधार हो रही बारिश से खेत-खलिहान बारिश के पानी से लबालब हैं। फिरोजपुर के सरहदी हिस्सों में बारिश का पानी BSF की फैंसिंग को तोड़ते हुए पाकिस्तान की ओर जा रहा है। सरहद की सुरक्षा में तैनात दोनों देशों की सुरक्षा एजेंसियां BSF व पाक रेंजर्स प्रकृति के आगे बेबस दिखाई दे रहे हैं।
जीरकपुर में 24 घंटे में 300MM बारिश: डेराबस्सी की गुलमोहर सोसाइटी डूबी
मोहाली स्थित जीरकपुर में शनिवार से ही तेज बारिश का दौर जारी है। लगातार हो रही तेज बारिश से शहर में बाढ़ जैसे हालात बन गए हैं। जीरकपुर फ्लाइओवर के नीचे पटियाला मोड से लेकर पंचकूला मोड तक कई फीट पानी जमा हो गया। डेराबस्सी की एक सोसाइटी गुलमोहर सिटी एक्सटेंशन में बारिश के कारण भारी नुकसान हुआ है। यहां बेसमेंट और ग्राउंड फ्लोर पूरी तरह से पानी में डूब गए हैं।
मोहाली के एयरपोर्ट रोड पर 300 घरों में घुसा पानी 
वहीं एयरपोर्ट रोड, सेक्टर-71 के करीब 300 घरों में बारिश का पानी घुस गया है। घरों में करीब 2-3 फीट पानी के जमा होने से लोगों का काफी नुकसान हुआ है। एयरपोर्ट रोड पर राधा स्वामी परिसर की दीवार और फेज-3बी2, फेज-7 और गांव मटोर में भी लगभग यही हालात हैं। मोहाली के फेज-2 और फेज-11 में लोगों के घरों के अंदर पानी घुस गया है।
फरीदकोट में 24 घंटे में 70.8MM बरसे बादल, सड़कों पर डेढ़ से 2 फीट पानी भरा
पंजाब के फरीदकोट​ जिले​​​​​​ में मानसून काफी सक्रिय है, जिसके चलते शनिवार को मूसलाधार बारिश हुई। रविवार को भी सुबह से काले घने बादल छाए हुए हैं। शनिवार को दिन में 70.8 मिलीमीटर बारिश रिकॉर्ड की गई। वहीं कई इलाकों में जलभराव भी देखने को मिला।
कैबिनेट मंत्री और DC ने किया दौरा 
वहीं कैबिनेट मंत्री डॉ. बलबीर सिंह और पटियाला की DC साक्षी साहनी ने जिले में तेज बारिश के बीच बड़ी और छोटी नदी का दौरा किया। लोगों को प्रशासन द्वारा हर आवश्यक कदम उठाए जाने का भरोसा दिया गया। सतर्कता के मद्देनजर बड़ी नदी के अधिक पास रहने वाले परिवारों को पहले ही सुरक्षित स्थानों पर जाने बारे कहा गया है। इसके अलावा मंत्री हरभजन ईटीओ और ब्रह्मशंकर जिंपा के अलावा विधानसभा स्पीकर कुलतार संधवां भी अपने जिलों में जायजा लेने पहुंचे।
चंडीगढ़ सुखना झील के फ्लड गेट खोले 
सुखना झील का जलस्तर डेंजर जोन पर पहुंचते ही फ्लड गेट खोल दिए गए हैं। झील का निर्धारित जलस्तर 1162 है, लेकिन उसके 1163 होने के तुरंत बाद फ्लड गेट खोले गए। झील का पानी चंडीगढ़ के गांव किशनगढ़ से होते हुए बलटाना और जीरकपुर के बाद घग्गर की और बढ़ रहा है।
घग्गर के पास का रिहाइशी इलाका खाली कराना शुरू 
वहीं पंचकूला में घग्गर का जलस्तर भी लगातार बढ़ रहा है। इसी कारण आसपास के रिहाइशी इलाके को खाली कराया जा रहा है। स्थानीय प्रशासन द्वारा पूरे क्षेत्र को अलर्ट मोड पर रखा गया है। आपात स्थिति से निपटने के लिए प्रशासन द्वारा विभिन्न सीमाएं निर्धारित करने समेत सभी इमरजेंसी व्हीकल तैयार रखे गए हैं।
कैबिनेट मंत्री मीत हेयर का दौरा 
कैबिनेट मंत्री गुरमीत सिंह मीत हेयर ने CM भगवंत मान के निर्देशों पर मुणक इलाके में घग्गर दरिया का जायजा लिया। उन्होंने कहा कि जल स्त्रोत विभाग द्वारा आपात स्थिति से निपटने के लिए तैयारी कर ली गई है। उन्होंने कहा कि सरकार हर पल निगरानी रख रही है और स्थिति पूर्ण रूप से नियंत्रण में है।
कैबिनेट मंत्री बैंस की लोगों से अपील 
पंजाब के कैबिनेट मंत्री हरजोत सिंह बैंस ने लोगों से अपील की है कि वे प्रशासन का साथ दें। जिन गांवों को खाली करने के लिए कहा जा रहा है, उन्हें खाली करें। पंजाब सरकार द्वारा लोगों के लंगर-पानी व रहने का पूरा प्रबंध किया जा रहा है। उन्होंने सभी साथियों से अपील में कहा कि वह अपने गांव-शहर में कच्चे व कमजोर मकानों में रह रहे लोगों की मदद करें। उनके रहने का बंदोबस्त गुरु घर-मंदिर में कर उन्हें सुरक्षित जगहों पर पहुंचाएं।